text: Nu skal Lotte Grigel og Team Esbjerg snakke sammen
  12 oktober 2015 kl. 14.46
  Landsholdsspilleren Lotte Grigel er returneret til Esbjerg, og hun har fået fri i denne uge. Men derefter vil klubben snakke fremtid med hende.
  Lotte Grigel har meddelt, at hun er utilfreds med samarbejdet med cheftræner Lars Frederiksen. Hun hentede umiddelbart efter pokalkampen mod HC Odense for halvanden uge siden sit tøj i omklædningsrummet og var ikke i bussen med holdkammeraterne på hjemturen.
  Team Esbjerg og Lotte Grigel har udsendt en kortfattet pressemeddelelse:
  - Lotte Grigel er nu retur efter en uge med landsholdet. Det har været en turbulent uge, og derfor er vi blevet enige med Lotte og hendes rådgivere om, at hun holder fri i denne uge, og dermed heller ikke spiller ligakampen på torsdag. Klubben indleder dialog med Lotte for at se, hvordan vi kommer videre herfra.
  Ingen af parterne har yderligere at tilføje.
  